《初离京邑留别诸同志四首 其一》
明代·郑善夫

陈车遵城闉，振策导广路。仰盻孤云征，俯见流波溯。

感念平生欢，岂以杯酒故。群居不自觉，相失增怨慕。

川河引舟楫，陵陆旷烟雾。重觏难可寻，努力敷襟素。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。